আফ্রিদিকে ছাড়িয়ে রশিদ খানের একাধিক বিশ্বরেকর্ড
আয়ারল্যান্ডকে তিন ম্যাচ টি-টোয়েন্টি সিরিজে ৩-০তে ধবলধোলাই করল আফগানিস্তান। তৃতীয় ও শেষ টি-টোয়েন্টিতে আইরিশদের ৩২ রানে হারিয়েছেন আফগানরা। রোমাঞ্চকর জয়ের ম্যাচে ইতিহাস রচনা করেছেন হালের ক্রেজ রশিদ খান। গড়েছেন একাধিক বিশ্বরেকর্ড।







গেল রাতে দেরাদুনে রীতিমতো রুদ্রমূর্তি ধারণ করেন রশিদ। দলের প্রয়োজনের মুহূর্তে আরেকবার ভয়ংকর হয়ে ওঠেন তিনি। স্পিন জাল বিছিয়ে ধরেন টপাটপ উইকেট।




আয়ারল্যান্ড ইনিংসের ১৬তম ওভারে বোলিংয়ে ফিরে শেষ বলে ও’ব্রায়েনকে কটবিহাইন্ড করে শিকার ধরেন রশিদ। পরের ওভারের প্রথম দুই বলে তুলে নেন জর্জ ডকরেল ও শেন গেটকেটকে। পূরণ হয়ে যায় হ্যাটট্রিক। পরের বলে ফেরান সিমি সিংকে। এ নিয়ে ক্রিকেটের ক্ষুদ্রতম সংস্করণের ইতিহাসে প্রথম বোলার হিসেবে টানা ৪ বলে উইকেট নেয়ার নজির স্থাপন করলেন আফগান লেগস্পিনার। ক্রিকেটের রেকর্ড বইয়ে এটি লেখা থাকবে ‘ডাবল হ্যাটট্রিক’ হিসেবে।
এতেই ক্ষ্যান্ত হননি বোলিং বিস্ময়। নিজের শেষ ওভারে ফিরে বিদায় করেন জন লিটলকে। শেষ পর্যন্ত ২৭ রান খরচায় ৫ উইকেট নেন রশিদ। অজন্তা মেন্ডিস, উমর গুল ও ইমরান তাহিরের পর চতুর্থ বোলার হিসেবে টি-টোয়েন্টিতে একাধিকবার ৫ উইকেট নিলেন তিনি।
এ ম্যাচে আরেকটি রেকর্ড গড়েছেন রশিদ। রোববারের ম্যাচের ৫ উইকেটসহ আয়ারল্যান্ডের বিপক্ষে এখন মাত্র ১০ ম্যাচে ২৮টি উইকেট তার, যা আন্তর্জাতিক টি-টোয়েন্টি ক্রিকেটে নির্দিষ্ট কোনো দেশের বিপক্ষে সর্বোচ্চ উইকেট শিকারের রেকর্ড।
এতদিন রেকর্ডটি দখলে ছিল পাকিস্তানের লেগস্পিনার শহীদ আফ্রিদির। নিউজিল্যান্ডের বিপক্ষে ১৫ ম্যাচে ২১ উইকেট রয়েছে তার। আগের ম্যাচেই সেই রেকর্ড ভেঙে নতুন করে গড়েন রশিদ। এবার আফ্রিদিকে ছাড়িয়ে যোজন এগিয়ে গেলেন স্পিন জাদুকর।
এই তালিকায় তৃতীয় স্থানে আছেন বাংলাদেশের বিশ্বসেরা অলরাউন্ডার সাকিব আল হাসান। ওয়েস্ট ইন্ডিজের বিপক্ষে ১০ টি-টোয়েন্টিতে তার শিকার ১৯ উইকেট। যৌথভাবে সেই স্থানে আছেন পাকিস্তানের অফস্পিনার সাঈদ আজমল। অস্ট্রেলিয়ার বিপক্ষে তার উইকেট সংখ্যা ১১ ম্যাচে ১৯টি।

আয়ারল্যান্ডকে তিন ম্যাচ টি-টোয়েন্টি সিরিজে ৩-০তে ধবলধোলাই করল আফগানিস্তান। তৃতীয় ও শেষ টি-টোয়েন্টিতে আইরিশদের ৩২ রানে হারিয়েছেন আফগানরা। রোমাঞ্চকর জয়ের ম্যাচে ইতিহাস রচনা করেছেন হালের ক্রেজ রশিদ খান। গড়েছেন একাধিক বিশ্বরেকর্ড।